Document ID: 32005R1084

32005R1084
L 177/19
SLUŽBENI LIST EUROPSKE UNIJE
UREDBA KOMISIJE (EZ) br. 1084/2005
od 8. srpnja 2005.
o izmjeni priloga II., III. i V. Uredbi Vijeća (EEZ) br. 3030/93 o zajedničkim pravilima za uvoz određenih tekstilnih proizvoda iz trećih zemalja
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EEZ) br. 3030/93 od 12. listopada 1993. o zajedničkim pravilima za uvoz određenih tekstilnih proizvoda iz trećih zemalja (1), a posebno njezin članak 19.,
budući da:
(1)
Dana 1. siječnja 2005., istekom Sporazuma WTO-a o tekstilnim proizvodima i odjevnim predmetima, ukinute su kvote na uvoz tekstilnih proizvoda i odjevnih predmeta iz država članica WTO-a.
(2)
Dana 13. prosinca 2004., prije liberalizacije kvota, Zajednica je Uredbom Vijeća (EZ) br. 2200/2004 (2) uvela sustav nadzora za 35 kategorija tekstilnih proizvoda na koje se odnosi liberalizacija.
(3)
Stavkom 242. izvješća Radne skupine o pristupanju Narodne Republike Kine (3) (NR Kina) WTO-u (posebna zaštitna klauzula za tekstilne proizvode) uvedena je mogućnost posebnih zaštitnih mjera uperenih prema izvozu tekstilnih proizvoda i odjevnih predmeta iz Kine. U njemu se navodi da ako članica WTO-a smatra kako uvoz tekstilnih proizvoda i odjevnih predmeta kineskog podrijetla zbog poremećaja na tržištu može omesti uredan razvoj trgovine tim proizvodima, može zatražiti konzultacije s NR Kinom kako bi se ublažili ili izbjegli takvi poremećaji na tržištu.
(4)
Uredbom (EZ) br. 138/2003 (4) Vijeće je u Uredbu (EEZ) br. 3030/93 uvrstilo članak 10.a kako bi stavak 242. izvješća Radne skupine prenijelo u zakonodavstvo Zajednice.
(5)
Dana 6. travnja 2005. Komisija je usvojila smjernice o primjeni članka 10.a Uredbe (EEZ) br. 3030/93 koje se odnose na posebnu zaštitnu klauzulu za tekstilne proizvode (Smjernice).
(6)
Sukladno stavku 242. izvješća Radne skupine o pristupanju NR Kine WTO-u i članku 10.a Uredbe (EEZ) br. 3030/93 Europska komisija je zatražila i održala konzultacije s NR Kinom o kategorijama proizvoda za koje se činilo da njihov uvoz podrijetlom iz NR Kine zbog poremećaja na tržištu može omesti uredan razvoj trgovine. Konzultacije su zaključene 10. lipnja 2005. i za deset kategorija proizvoda dovele su do rješenja zadovoljavajućeg za obje strane. Rezultati konzultacija odrazili su se u Memorandumu o razumijevanju između Europske komisije i Ministarstva trgovine Narodne Republike Kine s istim datumom o izvozu određenih tekstilnih proizvoda i odjevnih predmeta iz Kine u Europsku uniju.
(7)
Memorandum o razumijevanju obuhvaća uvoz deset kategorija proizvoda iz NR Kine u Zajednicu: kategoriju 2 (pamučne tkanine), kategoriju 4 (T-majice), kategoriju 5 (puloveri), kategoriju 6 (hlače), kategoriju 7 (bluze), kategoriju 20 (posteljno rublje), kategoriju 26 (haljine), kategoriju 31 (grudnjaci), kategoriju 39 (stolno i kuhinjsko rublje) i kategoriju 115 (lanena pređa i pređa od ramije). Odgovarajuće carinske oznake navedene su u Prilogu I. Uredbi (EEZ) br. 3030/93.
(8)
Komisija vjeruje da uvoz tih kategorija proizvoda kineskog podrijetla zbog postojanja poremećaja na tržištu ili prijetnje nastanka takvog poremećaja iz sljedećih razloga može omesti uredan razvoj trgovine u smislu stavka 242. izvješća Radne skupine o pristupanju NR Kine WTO-u i članka 10.a Uredbe (EEZ) br. 3030/93.
(9)
Opseg uvoza kategorije proizvoda 2 (pamučne tkanine) podrijetlom iz NR Kine u prva četiri mjeseca 2005. povećao se za 71 % u usporedbi s istim razdobljem u 2004. Time se uvoz ove kategorije proizvoda nalazi na 124 % od razine upozorenja utvrđene Smjernicama. Uvoz ove kategorije proizvoda iz svih zemalja u istom je razdoblju lagano porastao za 4 %. Međutim, prosječna cijena uvoza kineskog podrijetla se (prema podacima dobivenim na temelju nadzora uvoza) smanjila za 21 %, mnogo brže nego prosječna cijena uvoza iz drugih zemalja (-2 % prema podacima Eurostat-a za siječanj-ožujak). Što se tiče uvoza proizvoda potkategorije 2A (traper tkanine), situacija je još drastičnija, budući da se uvoz iz Kine u prvom kvartalu 2005. povećao za 102 % u usporedbi s istim razdobljem 2004., dok se ukupan uvoz povećao za 15 %, a prosječne jedinične cijene su pale za 20 %.
(10)
Opseg uvoza kategorije proizvoda 4 (T-majice) podrijetlom iz NR Kine u prva četiri mjeseca 2005. povećao se za 199 %. u usporedbi s istim razdobljem u 2004. Time se uvoz ove kategorije proizvoda nalazi na 197 % od razine upozorenja. Uvoz ove kategorije proizvoda iz svih zemalja u istom je razdoblju porastao za 24 %. Prosječna cijena uvoza kineskog podrijetla smanjila se za 37 %.
(11)
Opseg uvoza kategorije proizvoda 5 (puloveri) podrijetlom iz NR Kine se povećao se za 530 % u usporedbi s istim razdobljem u 2004. Time se uvoz ove kategorije nalazi na 194 % od razine upozorenja. Uvoz ove kategorije proizvoda iz svih zemalja u istom je razdoblju porastao za 14 %. Prosječna cijena uvoza kineskog podrijetla smanjila se za 42 %.
(12)
Opseg uvoza kategorije proizvoda 6 (hlače) podrijetlom iz NR Kine u prva četiri mjeseca 2005. povećao se za 413 % u usporedbi s istim razdobljem u 2004. Time se uvoz ove kategorije proizvoda nalazi na 312 % od razine upozorenja. Uvoz ove kategorije proizvoda iz svih zemalja u istom je razdoblju porastao za 18 %. Prosječna cijena uvoza kineskog podrijetla smanjila se za 14 %.
(13)
Opseg uvoza kategorije proizvoda 7 (bluze) podrijetlom iz NR Kine u prva četiri mjeseca 2005. povećao se za 256 % u usporedbi s istim razdobljem u 2004. Time se uvoz ove kategorije proizvoda nalazi na 207 % od razine upozorenja. Uvoz ove kategorije proizvoda iz svih zemalja u istom je razdoblju porastao za 4 %. Prosječna cijena uvoza kineskog podrijetla smanjila se za 30 %.
(14)
Opseg uvoza kategorije proizvoda 20 (posteljno rublje) podrijetlom iz NR Kine u prva četiri mjeseca 2005. povećao se za 158 % u usporedbi s istim razdobljem u 2004. Time se uvoz ove kategorije proizvoda nalazi na 107 % od razine upozorenja. Uvoz ove kategorije proizvoda iz svih zemalja u istom je razdoblju porastao za 6 %. Prosječna cijena uvoza kineskog podrijetla smanjila se za 34 %.
(15)
Opseg uvoza kategorije proizvoda 26 (haljine) podrijetlom iz NR Kine u prva četiri mjeseca 2005. povećao se za 219 % u usporedbi s istim razdobljem u 2004. Time se uvoz ove kategorije proizvoda nalazi na 212 % od razine upozorenja. Uvoz ove kategorije proizvoda iz svih zemalja u istom je razdoblju porastao za 1 %. Prosječna cijena uvoza kineskog podrijetla se prema podacima dobivenim na temelju nadzora uvoza povećala za 2 %. Međutim, stvarne brojke Eurostat-a za prvo tromjesečje pokazuju veliki pad cijena od 42 %.
(16)
Opseg uvoza kategorije proizvoda 31 (grudnjaci) podrijetlom iz NR Kine u prva četiri mjeseca 2005. povećao se za 110 % u usporedbi s istim razdobljem u 2004. Time se uvoz ove kategorije proizvoda nalazi na 145 % od razine upozorenja. Uvoz ove kategorije proizvoda iz svih zemalja u istom je razdoblju porastao za 6 %. Prosječna cijena uvoza kineskog podrijetla smanjila se za 37 %.
(17)
Opseg uvoza kategorije 39 (stolno i kuhinjsko rublje) podrijetlom iz NR Kine u prva četiri mjeseca 2005. povećao se za 64 % u usporedbi s istim razdobljem u 2004. Time se uvoz ove kategorije proizvoda nalazi na 110 % od razine upozorenja. Uvoz ove kategorije proizvoda iz svih zemalja u istom je razdoblju porastao za 10 %. Prosječna cijena uvoza kineskog podrijetla smanjila se za 39 %.
(18)
Opseg uvoza kategorije 115 (lanena pređa i pređa od ramije) podrijetlom iz NR Kine u prva četiri mjeseca 2005. povećao se za 55 % u usporedbi s istim razdobljem u 2004. Time se uvoz ove kategorije proizvoda nalazi na 150 % od razine upozorenja. Uvoz ove kategorije proizvoda iz svih zemalja u istom je razdoblju porastao za 40 %. Prosječna cijena uvoza kineskog podrijetla je ostala stabilna (povećala se za 3 % prema brojkama dobivenim na temelju nadzora uvoza ili je ostala nepromijenjena prema podacima Eurostat-a). Međutim, treba napomenuti da prosječna jedinična cijena uvoza kineskog podrijetla iznosi manje od polovice prosječne cijene koju određuju proizvođači iz Zajednice.
(19)
Količine tekstilnih proizvoda i odjevnih predmeta iz NR Kine koje se smiju uvesti te druge provedbene odredbe utvrđene Memorandumom o razumijevanju treba prenijeti u Uredbu (EEZ) br. 3030/93.
(20)
Članak 27. Priloga III. Uredbi (EEZ) br. 3030/93 treba izmijeniti kako bi se detaljnije opisale odredbe o podacima koje države članice trebaju prenositi u okviru sustava naknadnog statističkog nadzora određenih tekstilnih proizvoda.
(21)
Uredbu (EEZ) br. 3030/93 trebalo bi stoga na odgovarajući način izmijeniti.
(22)
Ova Uredba stupa na snagu trećeg dana od dana objave u Službenom listu Europske unije kako bi se osigurala brza provedba Memoranduma o razumijevanju.
(23)
Mjere predviđene ovom Uredbom u skladu su s mišljenjem Odbora za tekstil osnovanog prema članku 17. Uredbe (EEZ) br. 3030/93,
DONIJELA JE OVU UREDBU:
Članak 1.
Prilozi II., III. i V. Uredbi (EEZ) br. 3030/93 mijenjaju se kako je utvrđeno u Prilogu ovoj Uredbi.
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 8. srpnja 2005.

Labels: 1
3
18
5